**Παράσταση διαμαρτυρίας στα γραφεία της Διεύθυνσης Π.Ε. Β΄ Αθήνας**

Συναδέλφισσες, συνάδελφοι,

**Καλή δύναμη και υγεία σε όλες και όλους για τη νέα σχολική χρονιά!**

**Καλωσορίζουμε τους νέους συναδέλφους στην περιοχή μας !**

Τη Δευτέρα 31/8 πραγματοποιήθηκε παράσταση διαμαρτυρίας στη Διεύθυνση B΄ Αθήνας της Πρωτοβάθμιας Εκπαίδευσης από αντιπροσωπείες των Δ.Σ εκπαιδευτικών σωματείων, στην οποία συμμετείχε και ο Σύλλογός μας «Γ. ΣΕΦΕΡΗΣ» μαζί με τα ΔΣ των ΣΕΠΕ «Αμαρουσίου» και «ΠΕΡΙΚΛΗΣ» για τα ζητήματα που αφορούν στο άνοιγμα των σχολείων.

* **Για την προσχολική αγωγή** στους δήμους της Β΄Αθήνας και αν τελικά υπάρχουν οι προϋποθέσεις για τη λειτουργία όλων των τμημάτων στα νηπιαγωγεία, για όλα τα νήπια και προνήπια, ο Διευθυντής Εκπαίδευσης , χωρίς να έχει πρόσφατη επικοινωνία με όλους τους δημάρχους, διαβεβαίωσε ότι θα εφαρμοστεί. Εκκρεμότητες υπάρχουν ακόμη στους δήμους Αγ. Παρασκευής και Πεντέλης, οι οποίες θα τακτοποιηθούν, σύμφωνα με τις ανακοινώσεις των δημοτικών αρχών, εκτός από τον δήμο Λυκόβρυσης-Πεύκης που δηλώνει αδυναμία εφαρμογής. Όπου δεν υπάρχουν αίθουσες θα χρησιμοποιηθούν αίθουσες των παιδικών σταθμών. Από την εικόνα που έχουμε πολλά προβλήματα θα υπάρχουν γιατί κι αυτές οι αίθουσες προκάτ που κάποιοι δήμοι λένε ότι έχουν παραγγείλει ακόμη δεν έχουν στηθεί!!
* **Για τη διαδικασία των αποσπάσεων** μας ενημέρωσε ότι άμεσα θα γίνουν οι αποσπάσεις των συναδέλφων εντός του ΠΥΣΠΕ και έπειτα όσων έχουν αποσπαστεί από άλλο ΠΥΣΠΕ.
* Στη συνάντηση τέθηκε το θέμα της τοποθέτησης των νεοδιοριζόμενων εκπαιδευτικών στην Ειδική Αγωγή που έγινε τις προηγούμενες μέρες και καλύφθηκαν πρώτα οι θέσεις στα ειδικά σχολεία (με προσωρινή τοποθέτηση για μια χρονιά) και στη συνέχεια τα τμήματα ένταξης. Αυτά ουσιαστικά έμειναν ακάλυπτα γιατί οι διορισμοί, που έγιναν μετά από σκληρούς αγώνες του κλάδου, είναι ελάχιστοι.
* **Για την παράλληλη στήριξη** μας ενημέρωσε ότι δεν αναρτήθηκαν όλα τα κενά των σχολικών μονάδων, γιατί τα ΚΕΣΥ έχουν ιεραρχήσει τις δύσκολες περιπτώσεις. Στη Β΄Αθήνας έχουν προσληφθεί 231 δάσκαλοι και 45 νηπιαγωγοί, αν και οι αιτήσεις για τους μαθητές που έχουν εγκριθεί είναι 509 και 79 αντίστοιχα. Οι ελάχιστες προσλήψεις των μόνιμων εκπαιδευτικών που έγιναν αλλά και η μη κάλυψη των κενών στην παράλληλη στήριξη, είναι ενδεικτικό για το πώς η κυβέρνηση και το υπ. Παιδείας αντιμετωπίζουν τους μαθητές με ιδιαίτερες εκπαιδευτικές ανάγκες.

Δυστυχώς για άλλη μια χρονιά οι εκπαιδευτικοί θα μοιραστούν σε 2 και 3 μαθητές. Ως σωματεία διεκδικήσαμε να τοποθετηθεί ένας δάσκαλος για κάθε παιδί και να μη μοιράζεται ο ίδιος εκπαιδευτικός σε δύο ή περισσότερους μαθητές καθώς και να καλυφθούν τώρα όλα τα κενά και οι ανάγκες όλων των παιδιών με ειδικές ανάγκες και απαιτήσαμε να δηλωθούν όλα τα κενά για να τα δηλώσουν οι συνάδελφοι. Όποια δεν καλυφθούν να λειτουργήσουν ως πίεση για τις επόμενες προσλήψεις αναπληρωτών (Β΄φάση).

- Απαιτήσαμε επίσης να **δοθούν όλα τα κενά που αφορούν τις ειδικότητες**

-Σχετικά με **τη λειτουργία του ολοήμερου** ζητήσαμε όσοι εκπαιδευτικοί θα μείνουν χωρίς τοποθέτηση να μη μετακινηθούν σε άλλη Διεύθυνση αλλά να τοποθετηθούν στις σχολικές μονάδες για τη στήριξη του ολοήμερου σχολείου καθώς και για την αναπλήρωση συναδέλφων που θα απουσιάζουν, ειδικά στα 12/θέσια και άνω σχολεία.

- **Οι οριστικές τοποθετήσεις των αναπληρωτών** θα γίνουν αφού ολοκληρωθούν οι υπηρεσιακές μεταβολές των μονίμων και ζητήσαμε:

α. να πραγματοποιηθούν όσο πιο σύντομα γίνεται για να πάψει η αβεβαιότητα και η ταλαιπωρία ειδικά όσων αντιμετωπίζουν πρόβλημα κατοικίας και

β. αν υπάρξουν αιτήματα αυτών των εκπαιδευτικών για βελτίωση θέσης, να γίνουν δεκτά πριν τις προσλήψεις της Β’ φάσης.

- **Για το θέμα της καθαριότητας των σχολικών μονάδων** δηλώσαμε ότι είναι απαράδεκτο να ξεκινήσει η λειτουργία τους χωρίς ούτε έναν υπάλληλο καθαριότητας, μετά από την πολυήμερη καθυστέρηση με τις τυπικές διαδικασίες στους δήμους για την πρόσληψη τους. Είναι ξεκάθαρο βέβαια ότι οι προσλήψεις που έχουν ανακοινωθεί είναι ψίχουλα μπροστά στις πραγματικές ανάγκες των σχολείων και μάλιστα σύμφωνα με τους υγειονομικούς όρους για την πανδημία.

- Εκφράσαμε επίσης στον Διευθυντή Εκπ/σης τον προβληματισμό μας για την αποστολή, από την πλευρά των συντονιστών εκπαίδευσης, **προγράμματος επισκέψεων** στα σχολεία ευθύνης τους πριν ακόμη ξεκινήσει η σχολική χρονιά και του δηλώσαμε αν διαπιστώσουμε την οποιαδήποτε προσπάθεια εφαρμογής της αξιολόγησης θα καταγγείλουμε το γεγονός, κάνοντας γνωστό και στον ίδιον την ψηφισμένη από γενικές συνελεύσεις θέση μας για απεργία – αποχή από μια τέτοια διαδικασία.

**Είναι ξεκάθαρο ότι η κυβέρνηση και τα αρμόδια υπουργεία δεν έχουν καμία πρόθεση να κάνουν τις απαραίτητες προσλήψεις εκπαιδευτικών, να στελεχώσουν τις σχολικές μονάδες με επαρκές μόνιμο προσωπικό καθαριότητας και να εξασφαλίσουν τους όρους για την ασφαλή λειτουργία τους τα οποία δεν θα σταματήσουμε να διεκδικούμε.**